MRK wil EFF vasvat oor haatspraak op sosiale media | Netwerk24
Deur Christiaan Du Plessis 16 September 2020 14:29
Die Suid-Afrikaanse Menseregtekommissie (MRK) wil Julius Malema, EFF-leier, en sy party voor die gelykheidshof daag oor plasings in 2019 op sosiale media wat glo op haatspraak neerkom.
André Gaum, kommissaris van die MRK verantwoordelik vir onderwys en gelykheid, het Woensdag gesê hulle het in Augustus 'n aansoek in verband met die kwessie by die gelykheidshof ingedien.
Dit volg nadat Malema en die EFF in September 2019 'n video met aanhalings deur oudpres. Robert Mugabe van Zimbabwe op Facebook en Twitter gedeel het.
Die stellings sluit in "Die enigste wit man wat jy kan vertrou, is 'n dooie wit man" en "ons party moet aanhou om vrees in die harte van die wit man, ons regte vyand, aan te wakker".
Die MRK voer aan dat die stellings haatspraak teen 'n sekere rasgroep (wat in dié geval wit mense is) behels. Dit word verbied deur art. 10 van Wet op Gelykheid. Hulle voer ook aan dat die Wet op die Bevordering van Gelykheid en die Voorkoming van Onbillike Diskriminasie oortree is.
Daarom vra die MRK vir 'n hofbevel wat verklaar dat die inligting onbillike diskriminasie en haatspraak behels, en dat die publikasie daarvan op onbillike wyse diskrimineer.
Die MRK vra ook dat die hof Malema en die EFF beveel om die betrokke stellings van hul sosialemediaplatforms te verwyder en om binne 24 uur 'n onvoorwaardelike verskoning daaroor op al hul sosialemediaplatforms uit te reik.
Die hofdokumente is glo nog nie op die EFF beteken nie en dit is onduidelik of die party die aansoek sal teenstaan.
Vuyani Pambo, woordvoerder van die EFF, het nie Woensdagoggend op navrae reageer nie. Sy kommentaar sal bygewerk word as en wanneer dit ontvang word.
Ernst Roets, adjunkhoof van die burgerregteorganisasie AfriForum, het by navraag die MRK se optrede verwelkom. Hy wys daarop dat die MRK in die verlede kwaai standpunt ingeneem het teenoor wit mense wat haatspraak lewer en dat die MRK daarom ongeag ras konstant moet wees oor haatspraak.
"AfriForum beskou ook die stellings as haatspraak en dit is veral kommerwekkend omdat dit onderskryf word deur 'n politieke party wie se ondersteuners beïnvloedbaar is," sê Roets.